**PlayStation 4** (viralliselta lyhenteeltään **PS4**) on kahdeksannen sukupolven videopelikonsoli, jonka on kehittänyt Sony Computer Entertainment. Konsoli julkistettiin PlayStation 3:n seuraajaksi lehdistön tiedotustilaisuudessa 20. helmikuuta 2013, ja se tuli myyntiin 15. marraskuuta 2013 Pohjois-Amerikassa sekä 29. marraskuuta 2013 Euroopassa ja Australiassa. PlayStation 4:n pääkilpailijat olivat Nintendon Wii U ja Microsoftin Xbox One.

PlayStation 4 oli vuonna 2019 maailman toiseksi myydyin pelikonsoli PlayStation 2:n jälkeen. Vuoden 2020 kesäkuuhun mennessä sitä oli myyty yli 112 miljoonaa kappaletta.

Konsolin seuraaja PlayStation 5 julkaistiin loppuvuodesta 2020 ja se on taaksepäin yhteensopiva PlayStation 4:n kanssa. Sonyn Jim Ryan on kertonut, että PlayStation 4:n elinkaari jatkuu vielä "kolme tai neljä vuotta" ja että sen tuki jatkuu.

Sony ilmoitti tammikuussa 2021 lopettaneensa muiden kuin yhden PlayStation 4 Slim -malliversion valmistamisen Japanissa.

PlayStation 4:n käyttöjärjestelmänä toimii Orbis OS.

Julkaisu
--------

Konsoli korvasi edeltäjässä käytetyn Cell-suoritinarkkitehtuurin AMD:n valmistamalla APU-mikroprosessorilla, joka perustuu yleisempään x86-64-arkkitehtuuriin. APU:n teoreettinen enimmäislaskuteho on 1,84 teraflopsia, ja se oli AMD:n mukaan kaikkein tehokkain APU, jonka yhtiö oli tuolloin kehittänyt. Sony otti käyttöön "Jaa"-painikkeen uudessa ohjaimessaan, joka mahdollisti pelivideoiden lähettämisen suorana.

PlayStation 3:n omistajille oli pettymys, ettei laite ole taaksepäin yhteensopiva. PlayStation 4:llä ei voi pelata PlayStation 3 -pelejä, sillä laite on prosessoriarkkitehtuuriltaan erilainen. Konsoli ei myöskään suorita pelejä emuloituna. Aikomusten mukaan tarkoituksena on hyödyntää Sonyn aiemmin hankkimaa Gaikai-yritystä, joka on erikoistunut pilvilaskentaan ja mahdollistaa pelien pelaamisen palvelimelta ilman asentamista konsolille. Tammikuussa 2014 Sony julkistikin pilvipalvelunsa CES-messuilla nimellä PlayStation Now. Palvelu pystyy suoratoistamaan PlayStation 4-, PlayStation 3- ja PlayStation 2 -pelejä PlayStation 4:llä, PlayStation 5:llä ja Windowsilla.

Konsoli tukee edeltäjänsä tavoin etäkäyttöä Remote Play -toiminnolla PlayStation Vitan kanssa ja toiminta on myöhemmin laajennettu älypuhelimiin ja tietokoneisiin.

Vastaanotto
-----------

### Myyntilukemat

Vuoden 2016 loppuun mennessä Sony oli myynyt 53,4 miljoonaa Playstation 4 -konsolia.

Toukokuun 2017 loppuun mennessä konsolia on myyty yli 60 miljoonaa kappaletta. Syyskuun 2017 loppuun mennessä konsolia on myyty 67,5 miljoonaa kappaletta. Huhtikuun 2018 loppuun mennessä konsoli oli ylittänyt 76 miljoonaa myytyä kappaletta. Vuoden 2018 loppuun mennessä konsolia oli myyty 91,6 miljoonaa kappaletta. Konsolin myynti ylitti sadan miljoonan kappaleen rajan kesäkuuhun 2019 päättyneellä talouskaudella. CES 2020 -messuilla Sony kertoi konsolin myyneen yli 106 miljoonaa kappaletta ja 1,15 miljardia peliä on myyty sille digitaalisesti ja vähittäismyynnissä. Elokuussa 2020 Sony ilmoitti konsolin myyneen 112,3 miljoonaa kappaletta.

Konsoli on toiseksi parhaiten myynyt pelikonsoli jääden jälkeen vain PlayStation 2:lle. Konsolilla on ollut Euroopassa yli 70 prosentin markkinaosuus vuonna 2015.

### Jälkianalyysi

Jälkikäteen on arvioitu konsolin vahvuuksiksi selkeä keskittyminen pelaamiseen ja käyttöoikeuksien hallinta verrattuna kilpailevaan Microsoftin ratkaisuun.

Laitteisto
----------

PlayStation 4:ssä on kahdeksanytiminen AMD-suoritin, AMD Radeon -pohjainen grafiikkasuoritin, kahdeksan gigatavua nopeaa GDDR5-keskusmuistia, sisäinen kiintolevy, Blu-ray- ja DVD-tekniikkaa tukeva optinen asema sekä kolmiulotteinen Playstation Camera -kamera, jonka ominaisuuksia on laajennettu tuntuvasti PlayStation 3:n PS Eye -kamerasta.

PlayStation 4:n laitteiston käyttämä teknologia on samankaltaista henkilökohtaisten tietokoneiden kanssa. PC:n kaltainen laitteisto tekee todennäköisesti pelien ohjelmoinnin konsolille edullisemmaksi ja helpommaksi. Fyysinen konsoli paljastettiin E3 2013 -videopelimessuilla.

Vanhat PlayStation 4 -mallit saivat syksyllä 2016 HDR-tuen. Jotta tätä toimintoa voi käyttää, tulee konsoli kytkeä 2K- tai 4K HDR -televisioon, joka tukee HDR10-muotoa. Esimerkiksi *Uncharted 4* ja *Final Fantasy XV* tukevat molemmat HDR-toimintoa.

### Tekniset tiedot

PlayStation 4 käyttää AMD:n ja Sonyn yhteistyössä kehittämää prosessoria. Se yhdistää suorittimen (CPU) ja grafiikkaprosessorin (GPU) sekä muita komponentteja, kuten muistiohjaimen ja videodekodeerin.

Prosessori koostuu moniytimisestä AMD Jaguar -moduulista, joka sisältää kahdeksan x86-64-ydintä. Grafiikkasuorittimessa on 18 laskentayksikköä, jotka tuottavat teoreettisen 1,84 TeraFLOPSin maksimilaskentakyvyn. Järjestelmän GDDR5-muisti pystyy toimimaan 2,75 gigahertsin (5 500 MT/s) maksimikellotaajuudella ja 176 GB/s muistin siirtonopeudella. Konsolissa on kahdeksan gigatavua GDDR5-muistia, 16 kertaa enemmän kuin edeltäjässään PlayStation 3:ssa, ja tämän odotetaan antavan konsolille merkittävän pitkän käyttöiän. Konsolissa on myös toissijaisiin tehtäviin erikoissuunniteltuja siruja, jotka voivat käsitellä esimerkiksi tiedostojen lataamisen, lähettämisen ja sosiaalisen pelaamisen toimintoja. Näitä toimintoja voidaan käsitellä saumattomasti taustalla pelaamisen aikana tai konsolin ollessa niin sanotussa unitilassa. Konsolissa on myös audiomoduuli, joka pystyy tukemaan äänikeskustelua pelatessa sekä "hyvin suurta määrää" audiostriimejä käytettäväksi pelin aikana.

Konsoli käyttää AMD:n HSA-arkkitehtuuri (engl. *Heterogenous System Architecture*) -rakennetta, jossa suoritin ja grafiikkaprosessori voivat käyttää samaa muistiväylää ja muistia vähentäen muistien välisiä siirtoja.

Konsolin optinen asema pystyy lukemaan Blu-ray-levyjä jopa kolme kertaa nopeammin kuin edeltäjänsä PlayStation 3. Laitteistossa on lukiessaan purkava moduuli, joka tehostaa optisen aseman lukunopeutta ja puskuroi lukematonta dataa, kun peli ei aktiivisesti käytä asemaa, mikä tukee Sonyn PlayGo-strategiaa. Kuten PlayStation 3:ssa, Blu-ray-asema pystyy lukemaan 16-kerroksisia 400 gigatavun levyjä. Vaikka konsoli tukee valokuvia ja videoita Ultra HD- eli 4K-resoluutiolla, ei järjestelmän odoteta kykenevän renderöimään pelejä yli 1080p-resoluutiolla.

Konsolin ensiversiossa on 500 gigatavun kiintolevy tallennustilaa varten, jota käyttäjä voi itse päivittää kovalevyä vaihtamalla. 1 000 gigatavun versio tuli saataville myöhemmin. Pro-mallissa on aina suurempi 1 000 gigatavun kiintolevy. Kaikissa konsolin versioissa kiintolevy on käyttäjän vaihdettavissa ilman erikoistyökaluja.

PlayStation 4 tukee unitila-toimintoa, vaikka sitä ei ollut saatavilla konsolin julkaisun aikaan. Toiminto laittaa konsolin vähän virtaa kuluttavaan tilaan, minkä jälkeen käyttäjä voi palata suoraan peliin, jossa hän oli laitteen sammuttaessaan. Konsoli pystyy myös lataamaan sisältöä, kuten pelejä ja järjestelmäpäivityksiä, ollessaan unitilassa. Edeltäneellä PlayStation 3 -konsolilla konsolin ja pelien käynnistymiseen voi kulua useita minuutteja.

PlayStation 4:n muuntaja on sisäänrakennettu konsolin runkoon, eli virtajohdossa ei tarvita erillistä muuntajaa.

### Liitettävyys

PlayStation 4:ssä on Wi-Fi- ja Ethernet-liitettävyys, Bluetooth sekä kaksi USB 3.0 -porttia. Lisäliitäntä mahdollistaa PlayStation Cameran kytkemisen konsoliin. Kamera tukee liiketunnistusta ja on tuttu jo edeltävän PlayStation 3 -konsolin lisätarvikkeena. Monokuuloke-mikrofoni, joka voidaan kytkeä DualShock 4 -ohjaimeen, tulee konsolin mukana. Audio/video-ulostulovaihtoehdot ovat HDMI-televisio ja optinen S/PDIF-audio. Konsolissa ei ole analogista audio/video-ulostuloa.

Mallit
------

### Alkuperäiset mallit

Alkuperäinen PlayStation 4 -malli on sarjanumeroltaan CUH-1000. Vuoden 2014 puolivälissä tuli ensimmäinen päivitysversio (CUH-1100), johon oli tehty parannuksia emolevyyn, jäähdytyssiiliin ja WiFi-antenniin. Uusi konsoliversio oli painoltaan noin 50 grammaa alkuperäistä kevyempi, muun muuassa uuden jäähdytyssiilin ansiosta.

Vuonna 2015 julkaistiin CUH-1200-mallisarja, jossa virtapainike ja levyaseman painike olivat muuttuneet hipaisukytkimistä perinteisiksi katkaisijoiksi. Konsoli oli nyt kokonaan mattamusta, kun aiemmissa malliversioissa päällysmuovi oli osin kiiltävä. Lisäksi konsolin paino putosi noin 300 grammalla aiempaan verrattuna.

### PlayStation 4 Slim

PlayStation 4 Slim
Sony julkaisi vuoden 2016 aikana PlayStation 4 Slim -konsolin (mallisarjat CUH-2000, CUH-2100 ja CUH-2200), joka korvasi alkuperäisen malliversion. Slim ei ole virallinen Sonyn käyttämä mallinimi, vaan se on syntynyt pelaajayhteisössä kuvaamaan konsolin uutta ja ohuempaa muotoilua, aivan kuten edeltäneen PlayStation 3 Slimin tapauksessa. Konsoli on alkuperäisen mallin muotoinen, mutta on pienempi kooltaan ja painoltaan. Slim-mallissa on 500 ja 1 000 gigatavun kiintolevyvaihtoehdot.

Tammikuussa 2021 Sony ilmoitti lopettaneensa yhden teratavun kiintolevyllä olevan konsoliversion valmistuksen. Ainoana tuotannossa olevana PlayStation 4 -konsolina säilyi 500 gigatavun Slim-malli.

### PlayStation 4 Pro

PlayStation 4 Pro
Sony julkaisi konsolista Pro-mallin (mallisarja CUH-7000) marraskuussa 2016. Päivitetty konsoli sisältää nopeamman prosessorin, yhden teratavun kiintolevyn sekä tuen 4K-resoluutiolle. Päivityksellä on myös tarkoitus parantaa konsolin virtuaalitodellisuustoimintoja. Uudet pelit toimivat sekä vanhalla että uudella laitteistolla. Uusi malli ei tue Ultra HD:n (UHD) Blu-ray-levyjä. Mallin hinta oli 399 dollaria.

Sony ilmoitti "Boost"-tilan lisäämisestä Pro-malliin, jolla vanhoja pelejä voi pelata korkeammalla GPU- ja CPU-kellotaajuudella.

Syksyllä 2017 Sony julkaisi CUH-7100-malliversion, jonka sisäisissä komponenteissa oli vähäisiä muutoksia. Esimerkiksi tuulettimen ohjaukseen oli tehty muutoksia, jotta konsoli pysyisi käytössä hiljaisempana. Tämän vuoksi lämmöntuotto on hieman suurempi edeltäneeseen malliversioon verrattuna.

Vuoden 2018 lopulla julkaistiin uusin CUH-7200-malliversio, josta oli pyritty tekemään kahta edeltäjäänsä hiljaisempi. Siinä oli myös uusi virtalähde ja samalla virtajohdon malli vaihtui.

Sony ilmoitti tammikuussa 2021 lopettaneensa Pro-mallin valmistuksen uuden PlayStation 5 -konsolin tieltä.

Lisälaitteet ja oheislaitteet
-----------------------------

Sony julkaisi lokakuussa 2016 PlayStation VR -virtuaalitodellisuuslasit. Lasit vaativat konsolin lisäksi PlayStation Cameran sekä pelistä riippuen myös PlayStation Move -ohjaimet. Pelien ostamista on helpotettu kuluttajille niin, että VR-pelien etukansiin on merkitty \*you'll need these\* (tarvitset nämä) -merkki, jossa kerrotaan pelin vaativan lasit, kameran ja Move-ohjaimet.

### DualShock 4

DualShock 4 -ohjain
Konsolin ohjain on varustettu kosketuslevyllä PlayStation Vitan tapaan. FromSoftwaren kehittämät pelit *Dark Souls* ja *Demon’s Souls* ovat toimineet inspiraationa konsolin nettiominaisuuksille sekä nettisovelluksille. Konsolin ohjaimesta julkaistiin uudistettu versio syksyllä 2016, jolloin siihen lisättiin valopalkki kosketuslevyn puolelle. Ohjain tulee PlayStation 4 Slim- ja Pro-konsoleiden mukana, mutta on ostettavissa myös erikseen.

PlayStation 4:n ohjain uudistui paljon edeltävien konsolien ohjaimiin verrattuna. DualShock 4 sisältää esimerkiksi Share (jaa) -näppäimen, jolla on mahdollista ottaa kuvakaappauksia sekä videoita ja lähettää ne internetkatsojille sekä ystäville verkossa. Muita ominaisuuksia ovat sisäänrakennettu kaiutin, LED-valopalkki ja kosketuslevy. START-näppäin on korvattu OPTIONS-painikkeella.

Ohjain on langaton ja sen lataaminen tapahtuu konsolin mukana toimitettavalla Micro-USB-kaapelilla.

Pelit
-----

*Pääartikkeli: Luettelo PlayStation 4 -peleistä*
Julkaisuhetkellä PlayStation Plus -jäsenet saivat ilmaiseksi *Resogun*- ja *Contrast*-pelit sekä ladattavan *Aveline*-lisäosan *Assassin’s Creed IV: Black Flag* -peliin. Lisäksi tarjolla oli kaikille kolme ilmaispeliä: *War Thunder*, *Warframe* ja *DC Universe Online*. Digitaalisesti ostettavissa ja ladattavissa oli julkaisupäivänä 26 peliä.

PlayStation 4:ssä verkkopelaaminen muuttui maksulliseksi. Verkkopelaamiseen vaaditaan PlayStation Plus -jäsenyys. Tämä muutos on saanut runsaasti kritiikkiä mediassa. Sonyn mukaan sen "pääpilarina" tulee olemaan verkkopelaaminen, jolla olisi tarkoitus kehittää tapoja pelata.

### Taaksepäin yhteensopivuus

Konsoli ei ole taaksepäin yhteensopiva aikaisempien konsolien kanssa erilaisen prosessoriarkkitehtuurin johdosta.

Osa PlayStation 2- ja PlayStation 3 -videopeleistä on ollut saatavilla PlayStation Now -pilvipalvelun kautta.

Sovellukset
-----------

Julkaisun yhteydessä konsolille julkaistiin Suomessa sovellukset Music Unlimited, VidZone, Spotify, Netflix ja Viaplay.

PlayStation App on älypuhelimille ja tablettitietokoneille julkaistu sovellus, jolla voi selata pelaajaprofiilia ja tehdä ostoksia.

Kehitys
-------

Konsolin pääarkkitehti Mark Cerny aloitti projektissa loppuvuodesta 2007 arvioilla edeltävästä PlayStation 3:sta laajalla joukolla Sonyn sisällä. Cerny tutki x86-suorittimen historiaa ja arvioi sen riittävän Sonyn tarpeisiin konsolin julkistuksen ajankohtana. Edeltävän konsolin Cell-arkkitehtuuri oli tehokas, mutta vaati huomattavasti perehtymistä, jotta suorituskyvyn sai käytettyä hyödyksi. Uuteen konsoliin haluttiin että CPU ja GPU arkkitehtuurit olisivat tuttuja ja helpommin käytettävissä. Konsolin kehitystä varten myös muun muassa middleware-ohjelmistojen kehittäjien mielipidettä kysyttiin. Suurin toive kehittäjittäryhmiltä oli yhtenäinen muistialue CPU:lle ja GPU:lle. Yhdistetyllä väylällä pyrittiin vähentämään välimuistin tyhjennyksiä muistikäytössä. GPU:n ohjelmointiin voidaan käyttää PlayStation Shader Language -kieltä. Muunnokset muiden alustojen kielistä PSSL:lle ovat suhteellisen helppoja ja prototyyppien tekeminen yksinkertaisempaa. Grafiikkaliukuhihna tukee myös uusia vaiheita.

Konsolin käyttäjäkokemuksen pääsuunnittelija Tesu Sumii on kertonut, että ensimmäinen ulkoisen suunnitelman konsepti oli täysin erilainen kuin mikä päätyi lopulliseen julkaistavaan tuotteeseen. Tuotesuunnittelussa ei lähdetty ulkoisesta muodosta, vaan brändin identiteetistä. Tavoitteena oli suunnitella yksinkertainen esine olohuoneeseen, joka näyttäisi hyvältä jokaisesta asennosta.

IHS iSupplin mukaan konsolin komponentit ja valmistus maksoivat 381 dollaria julkaisun aikaan myyntihinnan ollessa 399 dollaria.

Konsolia valmistetaan Mitsubishi Electricin toimittamalla robotisoidulla tuotantolinjalla, jolta valmistuu yksi konsoli 30 sekunnin välein.

Kuvia
-----

* PlayStation 4 vuoden 2013 E3:ssa.PlayStation 4 vuoden 2013 E3:ssa.
* PlayStation 4 vuoden 2013 E3:ssa.PlayStation 4 vuoden 2013 E3:ssa.
* PlayStation 4 (alkuperäinen malli)PlayStation 4 (alkuperäinen malli)
* PlayStation VR.PlayStation VR.

Lähteet
-------

1. ↑  Rivington, James: PS4 release date, news and features *techradar.com*.  9.10.2013. Future Publishing Limited. Viitattu 6.11.2013. (englanniksi)
2. ↑  PlayStation 4 Actual Hard Drive Space  4.11.2016. IGN. Viitattu 6.2.2017. (englanniksi)
3. ↑  How to upgrade your PS4 and PS4 Slim hard drive *trustedreviews.com*. Viitattu 6.2.2017.
4. ↑  Sony has sold over 900,000 PS4 cameras to date, resulting in stock shortage *vg247.com*. Viitattu 6.2.2017.
5. ↑  Sony’s PlayStation VR costs $399 and is coming in October *theverge.com*. Viitattu 6.2.2017.
6. 1 2 3  Sirani, Jordan: PS4 Sales Top 112 Million Units  4.8.2020. IGN. Viitattu 3.9.2020. (englanniksi)
7. ↑  Ign: CES 2017: UNCHARTED 4 SOLD 8.7 MILLION COPIES IN 2016 (englanniksi)
8. ↑  Dunning, Jason: PlayStation 4 Release Date Confirmed for November 15th in North America, November 29th in Europe *PlayStation LifeStyle*.  13.8.2013. Viitattu 23.8.2013. (englanniksi)
9. ↑  PS4 Release Date Is November 29 In Australia *Kotaku Australia*.  21.8.2013. Viitattu 17.9.2013. (englanniksi)
10. 1 2 3  Makuch, Eddie: PS4 Reaches 106 Million Units Sold And Reveals Other Milestone Numbers *GameSpot*.  7.1.2020. Viitattu 8.1.2020. (englanniksi)
11. ↑  Tamoor Hussain: PS4 Becomes The Second Best-Selling Game Console Ever *gamespot.com*.  4.11.2019. Viitattu 16.12.2022. (englanniksi)
12. ↑  Rubin, Peter: Exclusive: A Deeper Look at the PlayStation 5 *Wired*.  8.10.2019. Viitattu 10.10.2019. (englanniksi)
13. ↑  Rubin, Peter: Exclusive: What to Expect From Sony's Next-Gen PlayStation *Wired*.  16.4.2019. Viitattu 22.4.2019. (englanniksi)
14. ↑  O’Connor, James: PS5 Backwards Compatibility: Sony Boss Says 99% Of PS4 Games Will Work *GameSpot*.  20.9.2020. Viitattu 21.9.2020. (englanniksi)
15. 1 2 3  Skrebels, Joe: Sony Discontinues PS4 Pro and All But One Model of PS4 in Japan  5.1.2021. IGN. Viitattu 7.1.2021. (englanniksi)
16. ↑  Sony's PlayStation 4 Is Running Modified FreeBSD 9 *www.phoronix.com*. Viitattu 5.8.2023. (englanniksi)
17. ↑  Pukkila, Kimmo: PS4:ssä AMD:n tehokkain APU *Gamereactor*.  28.2.2013. Viitattu 7.1.2021.
18. ↑  Sanchez, Miranda: Here’s How PS4’s Share Button Works  12.9.2014. IGN. Viitattu 7.1.2021. (englanniksi)
19. ↑  MacDonald, Keza: Sony Plans To Launch Gaikai PS3 Library in 2014  18.9.2013. IGN. Viitattu 1.10.2013. (englanniksi)
20. ↑  Blagdon, Jeff: Gaikai streaming coming to PS4 and PS3 in 2014 *The Verge*.  10.6.2013. Viitattu 5.5.2015. (englanniksi)
21. ↑  Rajala, Arttu: Sonyn pilvipalvelu on nimeltään Playstation Now *Gamereactor*.  7.1.2014.
22. 1 2  PlayStation Now PlayStation.fi. Sony Interactive Entertainment Europe Limited. Viitattu 7.1.2021.
23. ↑  Yin-Poole, Wesley: PS3 firmware to enable Vita Remote Play for all games *Eurogamer*.  24.11.2011. Viitattu 18.8.2019. (englanniksi)
24. ↑  Etäkäyttö PlayStation.fi. Sony Interactive Entertainment Europe Limited. Viitattu 18.8.2019. (englanniksi)
25. ↑  Sony julkisti PS4:n ja Uncharted 4:n myyntejä *Gamereactor*.  5.1.2017. Viitattu 7.1.2017.
26. ↑  PS4 Update 4.70 Update Out Now, Here’s What It Does (Not Much) *GameSpot*.  30.5.2017. Viitattu 30.5.2017.
27. ↑  PS4 worldwide shipments top 67.5 million *Gematsu*.  31.10.2017. Viitattu 1.11.2017. (englanniksi)
28. ↑  Gilbert, Ben: The PlayStation 4 is still outselling every other console, including Nintendo’s red-hot Switch *Business Insider*.  27.4.2018. Viitattu 11.6.2018.
29. ↑  Pikkarainen, Joonas: Satanen lähestyy – PlayStation 4 ylitti jo 90 miljoonan myydyn konsolin rajan *Pelaajalehti*.  8.1.2019. Viitattu 9.1.2019.
30. ↑  Warren, Tom: Sony has sold 100 million PS4s *The Verge*.  30.6.2019. Viitattu 18.8.2019. (englanniksi)
31. ↑  Garratt, Patrick: PlayStation 4 dominates Europe with ’70–90%’ of console market *VG247*.  30.6.2015. Viitattu 18.8.2019. (englanniksi)
32. ↑  McWhertor, Michael: The PlayStation 4 found success in simplicity *Polygon*.  18.9.2020. Viitattu 20.9.2020. (englanniksi)
33. 1 2  Hollister, Sean: PlayStation 4 tech specs revealed: AMD ’Jaguar’ CPU, faster Blu-ray, 720p 3D camera *The Verge*.  20.2.2013. Viitattu 21.2.2013. (englanniksi)
34. 1 2  Yin-Poole, Wesley: PS4: PC-like architecture, 8GB RAM delight developers *Eurogamer*.  22.2.2013. Eurogamer Network. Viitattu 25.2.2013. (englanniksi)
35. ↑  Purchese, Robert: Five analysts, one consensus: Playstation 4 impressed *Eurogamer*.  22.2.2013. Viitattu 25.2.2013. (englanniksi)
36. ↑  Crossley, Rob: Sony promises indie friendly PS4 publishing model PSN: ’We believe in smaller devs’ *Computer and Video Games*.  22.2.2013. Viitattu 25.2.2013. (englanniksi)
37. ↑  Machkovech, Sam: PlayStation 4 software update 4.0, with HDR support, released today *Ars Technica*.  7.9.2016. Viitattu 21.9.2020. (englanniksi)
38. ↑  HDR-kuvan määrittäminen PS4-konsoleilla PlayStation.com. Sony Interactive Entertainment Europe Limited. Viitattu 8.12.2022.
39. 1 2  Taylor, John: AMD and the Sony PS4. Allow me to elaborate  21.2.2013. AMD.  Arkistoitu. Viitattu 25.2.2013. (englanniksi)
40. ↑  Lal Shimpi, Anand: AMD’s Jaguar Architecture: The CPU Powering Xbox One, PlayStation 4, Kabini & Temash *AnandTech*.  23.5.2013. Viitattu 9.11.2013. (englanniksi)
41. 1 2 3 4 5 6  SCE Inc. introduces PS4  21.2.2013. Sony Interactive Entertainment. Viitattu 5.5.2015. (englanniksi)
42. ↑  Sinha, Ravi: PlayStation 4 FCC Filing Reveals 2.75 GHz Max Clock Speed Frequency *GamingBolt*.  16.7.2013. Viitattu 12.9.2013. (englanniksi)
43. ↑  Santos, Alexis: Sony PlayStation 4 waltzes past the FCC *Engadget*.  22.7.2013. AOL. Viitattu 11.9.2013. (englanniksi)
44. ↑  Femmel, Kevin: Sony reveals the PS4: New controller, 8GB RAM, doesn’t play PS3 discs and more *Gimme Gimme Games*.  20.2.2013. Viitattu 21.2.2013. (englanniksi)
45. 1 2 3  Leadbetter, Richard: Spec analysis: Playstation 4 *Eurogamer*.  21.2.2013. Viitattu 25.2.2013. (englanniksi)
46. ↑  Conditt, Jessica: PS4 allows playing games as they´re downloading *Engadget*.  20.2.2013. AOL. Viitattu 24.2.2013. (englanniksi)
47. ↑  Williams, Mike: Sony reveals developer-centric Playstation 4  20.2.2013. GamesIndustry.biz. Viitattu 24.2.2013. (englanniksi)
48. ↑  Seifert, Dan: Sony Playstation 4 games can be played while they are downloading *The Verge*.  20.2.2013. Viitattu 24.2.2013. (englanniksi)
49. 1 2  Nutt, Christian: Inside the PlayStation 4 With Mark Cerny *Gamasutra*.  24.4.2013. Viitattu 8.6.2013. (englanniksi)
50. ↑  Under The Hood Of the Playstation 4 *Electronic Design*.  18.11.2013. Viitattu 1.2.2017. (englanniksi)
51. ↑  Kuchera, Ben: Is Blu-ray really a good medium for games? *Ars Technica*.  17.1.2007. Viitattu 25.2.2013. (englanniksi)
52. ↑  Parfitt, Ben: PS3 will support 400 Gb Blu-ray discs *MCV UK*.  3.12.2008. Intent Media. Viitattu 14.9.2013. (englanniksi)
53. ↑  Fletcher, JC: PS4 will output video in 4K, but not games *Engadget*.  21.2.2013. AOL. Viitattu 21.2.2013. (englanniksi)
54. ↑  Corriea, Alexa Ray: PS4 will support 4K for ’personal contents’ like photos, but not games *Polygon*.  21.2.2013. Vox Media. Viitattu 21.2.2013. (englanniksi)
55. 1 2  PlayStation 4 (PS4) Design and Price Unveiled, Available at $399 in U.S. and at €399 in Europe (PDF)  11.6.2013. Sony Computer Entertainment. Viitattu 11.6.2013. (englanniksi)
56. ↑  Lawler, Richard: Sony’s PlayStation 4 Eye is a $59 add-on, PS4 packs an upgradable 500GB HDD inside *Engadget*.  11.6.2013. AOL. Viitattu 11.6.2013. (englanniksi)
57. ↑  How to upgrade your PS4 hard drive – Step-by-step guide *Trusted Reviews*.  23.1.2017. Viitattu 6.2.2017.
58. ↑  PS4:n, PS4 Slimin ja PS4 Pron kiintolevyn vaihtaminen *TechRadar*.  6.4.2020. Viitattu 12.1.2021. (englanniksi)
59. ↑  Shuman, Sid: PS4 System Software Update 1.50 *PlayStation.Blog*.  25.10.2013. Viitattu 28.10.2013. (englanniksi)
60. ↑  Spencer: Jump Back Into A Game With PlayStation 4’s Suspend Mode, No Save Point Necessary *Siliconera*.  20.2.2013. Viitattu 13.9.2013. (englanniksi)
61. ↑  Hartikainen, Harri: Playstation 4 pelikonsolin muuntaja on sisäänrakennettu konsolin runkoon *Digipikseli*.  4.7.2013. Viitattu 5.5.2015.
62. ↑  Brunner, Grant: Sony issues correction: PS4 will not support analog output *ExtremeTech*.  18.6.2013. Davis, Ziff. Viitattu 20.6.2013. (englanniksi)
63. ↑  PlayStation 4 Slim review: Wait for the PS4 Pro if you can *Engadget*.  26.9.2016. Viitattu 12.2.2017. (englanniksi)
64. ↑  Reynolds, Matthew: PS4 Slim release date, price, specs, new DualShock 4 and everything we know *Eurogamer*.  11.9.2016. Viitattu 12.1.2021. (englanniksi)
65. 1 2  Webster, Andrew: Sony announces PlayStation 4 Pro with 4K HDR gaming for $399 *The Verge*.  7.9.2016. Viitattu 17.9.2016.
66. ↑  PlayStation 4 Pro review: You’re gonna want a 4K TV *Ars Technica*.  10.11.2016. Viitattu 9.2.2017.
67. ↑  Sony confirms new PS4 Pro ‘Boost Mode’ will help some older games run faster and smoother *The Verge*.  3.2.2017. Viitattu 6.2.2017. (englanniksi)
68. ↑  PS4 Pro Gets Minor Hardware Update; Changing Model from CUH-7000 to CUH-7100 *DualShockers*.  3.10.2017. Viitattu 12.3.2023. (englanniksi)
69. 1 2  PlayStation 4 Pro CUH-7200 review: the latest, quietest hardware revision *Eurogamer*.  7.11.2018. Viitattu 12.3.2023. (englanniksi)
70. ↑  Robertson, Adi: PlayStation VR review: When good enough is great *The Verge*.  5.10.2016. Viitattu 18.3.2021. (englanniksi)
71. ↑  Matulef, Jeffrey: PSVR game boxes make it clear you need a PSVR *Eurogamer*.  12.7.2016. Viitattu 18.3.2021. (englanniksi)
72. ↑  Matulef, Jeffrey: Demon’s and Dark Souls inspired the PS4 features, says Yoshida *Eurogamer*.  22.11.2013. Viitattu 5.5.2015. (englanniksi)
73. ↑  Crecente, Brian: Peer into the soulful glow of the new Dualshock 4’s extra lightbar *Polygon*.  8.9.2016. Viitattu 18.3.2021. (englanniksi)
74. ↑  McWhertor, Michael: PS4 touch-sensitive DualShock 4 controller revealed (update: features, scale detailed) *Polygon*.  20.2.2013. Viitattu 18.3.2021. (englanniksi)
75. ↑  DualShock 4  4.11.2016. IGN. Viitattu 3.9.2020. (englanniksi)
76. ↑  Ashraf, Jawad: Here are your PS4 day one launch titles *Playstation.Blog.Europe*.  27.11.2013. Viitattu 5.5.2015. (englanniksi)
77. ↑  Tässä on Sonyn selitys sille, miksi PlayStation 4:n online-pelaaminen on maksullista *Tilt*.  28.6.2013. Viitattu 29.1.2021.
78. ↑  Dutton, Fred: Playstation 4 launch entertainment apps revealed *Playstation.Blog.Europe*.  26.11.2013. Viitattu 5.5.2015. (englanniksi)
79. ↑  Gabe Gurwin: How to connect your phone to a PS4 *Digital Trends*.  11.4.2019. Viitattu 18.8.2019. (englanniksi)
80. ↑  Nutt, Christian: Inside the PlayStation 4 With Mark Cerny *Gamasutra*.  24.4.2013. Viitattu 25.4.2019. (englanniksi)
81. ↑  PlayStation Shading Language for PS4 *GDC Vault*. Viitattu 12.1.2021. (englanniksi)
82. ↑  Makuch, Eddie: First PS4 design was "totally different" *GameSpot*.  10.10.2013. Viitattu 27.4.2019. (englanniksi)
83. ↑  Cunningham, Andrew: Report: $399 PlayStation 4 costs about $381 to build *Ars Technica*.  19.11.2013. Viitattu 15.2.2020. (englanniksi)
84. ↑  PlayStation’s secret weapon: a nearly all-automated factory *Nikkei Asia*.  4.7.2020. Viitattu 7.1.2021. (englanniksi)

Aiheesta muualla
----------------

* Kuvia tai muita tiedostoja aiheesta **PlayStation 4** Wikimedia Commonsissa

Kahdeksannen sukupolven pelikonsolit

* GameStick
* PlayStation 4
* Wii U
* Xbox One
* Ouya
* Steam Machine
* Nintendo Switch